Tom Behnke (FP), 1999-02-26:
Schweiz har kørt en forsøgsordning, Holland kører en forsøgsordning, Tyskland har kørt en forsøgsordning, og England har kørt forsøgsordninger.
Tror fru Tove Videbæk virkelig, at de lande render rundt og køber stofferne på det illegale marked?
Det er et plat og udueligt og ubrugeligt argument i denne debat.
Det samme gør sig jo gældende, når fru Tove Videbæk spørger: Skal alkoholikere så også have udleveret alkohol?
Det viser desværre med al tydelighed, at fru Tove Videbæk slet ikke har forstået problemstillingen, og at fru Tove Videbæk mangler indsigt i, hvad det vil sige at være narkoman.
Og det er klart, at mangler man de forudsætninger, kan man kun nå frem til den holdning, som fru Tove Videbæk har til problemet.
I modsætning til forholdene i andre lignende samfund, hvor middellevetiden de senere har været fortsat stigende, er middellevetiden i Danmark stagneret.
Danmark har et alt for stort antal for tidlige dødsfald, som kunne være forhindret ved tilstrækkelig effektiv forebyggelse.
Det drejer sig om ca. 6.500 dødsfald pr. år blandt 0-75-årige.
Dette betyder, at Danmark i de senere år er faldet langt tilbage i rækken af lande med de længste middellevetider; ikke mindst er kvindernes overdødelighed jo blevet markant.
Yderligere er befolkningen i sundhed og velfærd truet af en stor og fortsat stigende forekomst af en række sygdomme, som i betydeligt omfang belaster den enkelte borger fysisk, psykisk og socialt og samtidig i alvorlig grad tynger samfundsøkonomien.
Det etablerede behandlingssystem er ikke aktuelt i stand til at honorere denne udfordring, hvilket bl.a. afspejler sig i den stigende interesse for alternativ eller, om jeg så må sige, supplerende medicin og behandling.
Befolkningens forbrug af disse ydelser må primært forstås som en erkendelse af og et ønske om en mere helhedsorienteret sundhedsfremmende indsats.
Det er vigtigt, at der nu skabes forudsætninger for, at sundheds- og socialvæsenet kan påtage sig det nødvendige medansvar for en fremtidig målrettet og effektiv indsats for bevarelse og styrkelse af sundhed og velfærd.
Og på den baggrund er det et godt forslag, som CD her fremsætter; et forslag, som vi i Fremskridtspartiet helt og fuldt kan støtte. Vores ønske for et sådant center skal ikke gå så meget
på, at vi fremover forsker mere i det, man allerede har forsket i, men at man tager nye områder ind.
For der ligger jo allerede i dag ganske, ganske meget forskning til grund, og der ligger ganske meget viden til grund.
Det, vi mangler, er for så vidt at få samlet den viden sammen, få den koordineret, og derefter må vi i det center have ansat nogle marketingsfolk, som er i stand til at markedsføre den her viden ud til befolkningen.
Jeg tror, at vi alle sammen kan huske »madpyramiden«, som jo har været kendt igennem de sidste mange, mange år, og i dag er det jo ligesom, når man ser den, at så trækker man på skuldrene og siger: Ja, det er jo rigtig nok, og så går man videre i livet.
Jeg tror, at det er lige præcis omkring markedsføring, at man skal sætte den viden, man har, ind, således at vi ikke bare vænner os til den information, vi allerede har, men at vi hele tiden får den og også på en ny måde, så man hele tiden er opmærksom på det.
Så altså ikke så meget mere forskning, men mere, at vi får samlet og koordineret den forskning, der allerede ligger.
Det vil så også betyde, at man kan afdække, hvor der måske skulle mangle forskning, og så derefter sætte ind med en markant markedsføring.
Det er dét, der skal til, og det er Fremskridtspartiets ønske til et sådant kommende center, som vi meget håber vil blive etableret.